Document ID: 32007R0185

REGULAMENTUL (CE) NR. 185/2007 AL COMISIEI
din 20 februarie 2007
de modificare a Regulamentelor (CE) nr. 809/2003 şi (CE) nr. 810/2003 privind prelungirea termenului de valabilitate al măsurilor tranzitorii pentru instalaţiile de compost şi de biogaz în conformitate cu Regulamentul (CE) nr. 1774/2002 al Parlamentului European şi al Consiliului
(Text cu relevanţă pentru SEE)
COMISIA COMUNITĂŢILOR EUROPENE,
având în vedere Tratatul de instituire a Comunităţii Europene,
având în vedere Regulamentul (CE) nr. 1774/2002 al Parlamentului European şi al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (1), în special articolul 32 alineatul (1),
întrucât:
(1)
Regulamentul (CE) nr. 1774/2002 stabileşte normele sanitare privind subprodusele de origine animală care nu sunt destinate consumului uman. Ţinând seama de natura strictă a acestor norme, au fost acordate măsuri tranzitorii.
(2)
Regulamentul (CE) nr. 809/2003 al Comisiei din 12 mai 2003 privind măsurile tranzitorii, conform Regulamentului (CE) nr. 1774/2002 al Parlamentului European şi al Consiliului cu privire la normele de prelucrare a materiilor din categoria 3 şi a gunoiului de grajd utilizat în instalaţiile de compost (2), stabileşte anumite măsuri tranzitorii în vederea acordării industriei a unui termen până la 31 decembrie 2006, necesar adaptării şi elaborării normelor de prelucrare alternativă pentru materiile din categoria 3 şi a gunoiului de grajd utilizat în instalaţiile de compost.
(3)
Regulamentul (CE) nr. 810/2003 al Comisiei din 12 mai 2003 privind măsurile tranziţionale, conform Regulamentului (CE) nr. 1774/2002 al Parlamentului European şi al Consiliului cu privire la normele de prelucrare a materiilor din categoria 3 şi a gunoiului de grajd utilizat în instalaţiile de biogaz (3), stabileşte anumite măsuri tranzitorii în vederea acordării industriei a unui termen până la 31 decembrie 2006, necesar adaptării şi elaborării normelor de prelucrare alternativă pentru materiile din categoria 3 şi a gunoiului de grajd utilizat în instalaţiile de biogaz.
(4)
La 7 septembrie 2005, Autoritatea Europeană pentru Siguranţa Alimentară (AESA) a emis un aviz privind riscurile biologice prezentate de normele de tratare a subproduselor animaliere în producţia biogazului şi a compostului.
(5)
Pe baza sus-menţionatului aviz AESA, Regulamentul (CE) nr. 208/2006 al Comisiei din 7 februarie 2006 de modificare a anexelor VI şi VIII la Regulamentul (CE) nr. 1774/2002 al Parlamentului European şi al Consiliului privind normele de prelucrare aplicabile instalaţiilor de biogaz şi de compost şi cerinţele privind gunoiul de grajd (4) a fost adoptat la 7 februarie 2006, stabilind criteriile de validare pentru normele de prelucrare alternativă.
(6)
Măsurile tranzitorii stabilite în Regulamentele (CE) nr. 809/2003 şi (CE) nr. 810/2003 nu restricţionează operatorii vizaţi în utilizarea procedurii de validare introdusă de către Regulamentul (CE) nr. 208/2006.
(7)
Normele de prelucrare alternativă pot fi în prezent aprobate de către autoritatea competentă a statelor membre dacă validarea a fost realizată cu succes. Cu toate acestea, statele membre au nevoie de mai mult timp pentru finalizarea procedurilor de validare.
(8)
În plus, procesele de fermentaţie mezofilă sunt utilizate în mod curent în anumite regiuni ale UE. Astfel de procese nu au fost abordate în mod specific în sus-menţionatul aviz al AESA; totuşi, s-ar putea ca acestea să nu îndeplinească toate cerinţele stabilite pentru validarea normelor de prelucrare alternativă. În consecinţă, Comisia a transmis către AESA o întrebare solicitându-i opinia privind securitatea procesului de fermentaţie mezofilă. AESA evaluează în prezent posibilele riscuri ale acestui proces.
(9)
În aşteptarea acestei opinii din partea AESA şi în vederea furnizării statelor membre a unui termen suplimentar pentru validarea proceselor alternative, măsurile tranzitorii prevăzute în Regulamentele (CE) nr. 809/2003 şi (CE) nr. 810/2003 ar trebui să fie prelungite pentru o perioadă suplimentară de timp pentru a permite statelor membre autorizarea operatorilor de a continua aplicarea normelor naţionale pentru standardele de prelucrare privind materiile de categoria 3 şi gunoiul de grajd utilizat în instalaţiile de compost şi de biogaz.
(10)
În concluzie, Regulamentele (CE) nr. 809/2003 şi (CE) nr. 810/2003 trebuie modificate în consecinţă.
(11)
Măsurile prevăzute de prezentul regulament sunt conforme cu avizul Comitetului permanent pentru lanţul alimentar şi sănătatea animală,
ADOPTĂ PREZENTUL REGULAMENT:
Articolul 1
În articolul 1 alineatul (1), articolul 3 alineatul (2) şi articolul 4 din Regulamentul (CE) nr. 809/2003, data „31 decembrie 2006” se înlocuieşte cu „30 iunie 2008”.
Articolul 2
În articolul 1 alineatul (1), articolul 3 alineatul (2) şi articolul 4 din Regulamentul (CE) nr. 810/2003, data „31 decembrie 2006” se înlocuieşte cu „30 iunie 2008”.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale şi se aplică direct în toate statele membre.
Adoptat la Bruxelles, 20 februarie 2007.

Labels: 1
17
14
20
7
0
6